## TRAM d’Alacant farà un simulacre d’una col·lisió amb un cotxe elèctric la nit del 18 al 19 de desembre a la Vila Joiosa

*** Personal d’FGV, diferents organismes i entitats participaran en la resolució d’esta hipotètica incidència
* L’exercici permetrà comprovar el Pla d’autoprotecció, la coordinació d’efectius i les mesures de seguretat**

Ferrocarrils de la Generalitat Valenciana (FGV) realitzarà en la nit del dia 18 al 19 de desembre, la matinada d’este dijous al divendres, a la Vila Joiosa, un simulacre d’una col·lisió d’una unitat de la línia 1 (Luceros-Benidorm) de TRAM d’Alacant amb un cotxe elèctric en el pas semafòric conegut com a pas del carrer Limones (encreuament de la via fèrria amb avinguda Doctor Álvaro Esquerdo).

En la simulació, després del xoc part de la unitat es queda sobre el viaducte i intercepta el trànsit en l’encreuament. El vehicle del sinistre és elèctric i s’incendia immediatament després de la col·lisió.

Simultàniament, en l’estació Creueta s’està fent un control de frau, amb presència d’USIS, vigilants de seguretat i suport de la Policia Local de la Vila Joiosa.

En esta ocasió, es prevoran dos escenaris en el mateix simulacre: en un, el maquinista comunica la col·lisió al Lloc de Comandament del TRAM, i llavors es dona inici al Pla d’autoprotecció, i, en l’altre, el maquinista ha quedat inconscient en la cabina de conducció.

L’objectiu d’esta actuació és conéixer la capacitat de resposta interna i externa en cas d’emergència; comprovar els procediments d’actuació del Pla d’autoprotecció per a riscos de col·lisió i incendi en unitat i l’evacuació en zona de viaductes; conéixer i provar el funcionament dels mitjans del sistema d’emergència amb què està dotada la unitat de sèrie 4100 (extintors manuals); fer pràctiques d’intervenció i rescat per part dels efectius de bombers; i, finalment, comprovar la coordinació correcta entre les diferents ajudes externes.

**Participants**

En este exercici, organitzat per la Unitat de Seguretat i Protecció Civil d’FGV, han participat del personal d’FGV el maquinista, reguladors del Lloc de Comandament, operador del Telecomandament, cap de Sala del Lloc de Comandament (tècnic del Lloc de Comandament), tècnic de Línia, personal tècnic i de Direcció d’Operacions de TRAM d’Alacant, USIS, personal tècnic i de Direcció de la Unitat de Seguretat i Protecció Civil i personal voluntari d’FGV.

Quant a personal de contractes externes, estaran vigilants de seguretat de l’empresa GARDA i personal habilitat de l’empresa COMSA per al tall de subministrament elèctric en la via electrificada.

Pel que fa a les ajudes externes, acudiran ‘1·1·2 Comunitat Valenciana’, Consorci Provincial de Bombers d’Alacant, en concret el Parc de la Marina Baixa a Benidorm; Policia Local de la Vila Joiosa; Unitat Adscrita a la Comunitat Valenciana del Cos Nacional de Policia; Lloc de la Guàrdia Civil de la Vila Joiosa i Servici d’Emergències Sanitàries-CV.

La Unitat de Seguretat i Protecció Civil d’FGV organitza periòdicament visites a les instal·lacions i pràctiques de simulació d’incidències en diferents trams de la xarxa, amb l’objectiu que el personal de l’empresa pública i dels organismes implicats en esta mena de situacions es familiaritze amb les instal·lacions i equips de seguretat en situacions de suposada emergència.

Fecha: 19/12/2025